1973
Tapahtumia > joulukuu

1. joulukuuta – Papua-Uusi-Guinea sai itsehallinnon.
1. joulukuuta – Mogens Glistrupin johtama oikeistolainen Kansallinen Edistyspuolue menestyi Tanskan kansankäräjävaaleissa. Pääministeri Anker Jørgensen jätti hallituksensa eronpyynnön vaalituloksen selvittyä.
3. joulukuuta – Pioneer 10 -luotain välitti ensimmäiset lähikuvat Jupiterista.
4. joulukuuta – Chilen hallitus julisti Ruotsin Chilen-lähettilään Harald Edelstamin ei-toivotuksi henkilöksi. Edelstam oli avustanut poliittisista syistä vainottuja ja häntä syytettiin tämän vuoksi puuttumisesta Chilen sisäisiin asioihin. ”Mustaksi neilikaksi” kutsuttu Edelstam sai sankarin vastaanoton saavuttuaan Arlandan lentokentälle Ruotsiin.
5. joulukuuta – Kansanedustaja Georg C. Ehrnrooth erosi RKP:stä katsottuaan jääneensä vaille vaikutusvaltaa. Hän ilmoitti hieman myöhemmin liittyneensä Perustuslailliseen Kansanpuolueeseen.
6. joulukuuta – Yhdysvaltain uusi varapresidentti Gerald Ford astui virkaansa.
10. joulukuuta – Sää lauhtui vuorokauden aikana ennätyksellisen paljon, paikoin yli 30 astetta suurimmassa osassa maata.
11. joulukuuta – Kairosta Sueziin johtaneen tien varrella allekirjoitettiin ns. kuuden kohdan sopimus, joka koski vankien vaihtoa ja huoltokäytävän perustamista Egyptin saarroksiin joutuneelle 3. armeijalle.
15. joulukuuta − Päijänne-tunnelin louhinta alkoi.
18. joulukuuta – Venstren puheenjohtaja Poul Hartling muodosti Tanskalle uuden hallituksen.
18. joulukuuta – Suomalaiset urheilutoimittajat valitsivat pikajuoksija Mona-Lisa Pursiaisen ensimmäisenä naisena vuoden parhaaksi urheilijaksi.
18. joulukuuta − Tukholman käräjäoikeudessa alkoi IB-vakoilujuttuun liittynyt oikeudenkäynti. Lokakuussa pidätettyjä Jan Guillouta, Peter Brattia ja Håkan Isacssonia syytettiin vakoilusta. Guillou ja Bratt olivat toukokuussa kirjoittaneet Folket i Bild/Kulturfront -lehteen artikkelin, jossa Ruotsin viranomaisia oli syytetty vakoilusta ja yhteistyöstä Yhdysvaltain tiedustelupalvelun CIA:n kanssa.
20. joulukuuta – Espanjan pääministeri Luis Carrero Blanco sai surmansa ETAn pommi-iskussa Madridissa.
20. joulukuuta – Suomen sisäasiainministeriö antoi öljykriisin vuoksi taloudellisen toiminnan sääntelystä poikkeuksellisissa oloissa annetun lain nojalla joukon määräyksiä energian säästämiseksi.
21. joulukuuta – YK:n pääsihteeri Kurt Waldheim avasi Genevessä Lähi-idän rauhankonferenssin, johon osallistuivat Israel, Egypti ja Jordania, mutta ei Syyria. Konferenssissa ei vuoden 1973 aikana päästy mihinkään konkreettisiin tuloksiin.
23. joulukuuta – Persianlahden alueen öljyntuottajamaat päättivät nostaa raakaöljyn hintaa 126 prosenttia.
25. joulukuuta – ARPANET kaatui reititystä haitanneen ohjelmointivirheen takia.
27. joulukuuta – Kansanedustaja Salme Katajavuori erosi Kokoomuksesta ja siirtyi Perustuslailliseen Kansanpuolueeseen.
28. joulukuuta – Espanjan valtionpäämies Francisco Franco nimitti sisäministeri Carlos Arias Navarron maan uudeksi pääministeriksi pommi-iskussa 20. joulukuuta kuolleen Luis Carrero Blancon tilalle.
28. joulukuuta − Energian säästämiseksi määrättiin kaikille moottoriajoneuvoille enimmäisnopeudeksi 80 kilometriä tunnissa kesäkuun 1974 loppuun saakka.
28. joulukuuta − Suomen Opettajain Liitto, Oppikoulunopettajain Keskusjärjestö ja Finlands Svenska Lärarförbund yhdistyivät Opettajien Ammattijärjestöksi (OAJ).
31. joulukuuta − "AC/DC"-yhtye perustettiin. Ryhmä soitti useita, käytännössä kokoillan keikkoja, täytenumerona tosin, Chequers-klubilla Sydneyssä maanantai- tai tiistai-iltaisin. Ensimmäisen virallisen keikkansa AC/DC soitti uudenvuoden aattona 1973. Näin kertoo Bonfire-boksin mukana seurannut kirjanen.